REGOLAMENT TAL-KUMMISSJONI (KE) Nru 601/2006
tat-18 ta’ April 2006
li jimplimenta r-Regolament (KE) Nru 184/2005 tal-Parlament Ewropew u tal-Kunsill rigward il-format u l-proċedura għat-trażmissjoni tad-data
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 184/2005 tal-Parlament Ewropew u tal-Kunsill tat-12 ta’ Jannar 2005 dwar l-istatistika tal-Komunità li tikkonċerna l-bilanċ ta’ pagamenti, il-kummerċ internazzjonali f’servizzi u l-investiment dirett barrani (1), u b’mod partikolari l-Artikolu 7 tiegħu,
Billi:
(1)
Ir-Regolament (KE) Nru 184/2005 jistabbilixxi qafas komuni għall-produzzjoni sistematika ta’ l-istatistika tal-Komunità li tikkonċerna l-bilanċ ta’ pagamenti, il-kummerċ internazzjonali f’servizzi u l-investiment dirett barrani.
(2)
Jeħtieġ li jiġu speċifikati l-format u l-proċedura għat-trażmissjoni tad-data meħtieġa sabiex tiġi prodotta data komparabbli u armonizzata bejn l-Istati Membri, biex jonqos ir-riskju ta’ l-iżbalji fit-trażmissjoni ta’ data u biex tiżdied il-veloċità li biha d-data miġbura tista’ tiġi pproċessata u tkun tista’ ssir disponibbli għall-utenti. Għandhom għalhekk jiġu stipulati regoli ta’ implimentazzjoni biex jissupplimentaw l-istruzzjonijiet li jinsabu fil-Vademecum tal-Bilanċ ta’ Pagamenti ta’ l-Eurostat (Eurostat Balance of Payments Vademecum), kif rivedut kull sena.
(3)
Il-miżuri pprovduti f'dan ir-Regolament huma skond l-opinjoni tal-Kumitat tal-Bilanċ ta' Pagamenti stabbilit bir-Regolament (KE) Nru 184/2005,
ADOTTAT DAN IR-REGOLAMENT:
Artikolu 1
Trażmissjoni ta’ Data
L-Istati Membri għandhom jittrażmettu d-data lill-Kummissjoni (l-Eurostat) f’forma elettronika, permezz ta' l-Aċċess Uniku (Single Entry Point) għad-data, miżmum mill-Kummissjoni (l-Eurostat).
Il-Kummissjoni (l-Eurostat) għandha tagħmel disponibbli d-dokumentazzjoni ddettaljata li għandha x’taqsam ma’ l-Aċċess Uniku u għandha tipprovdi linji gwida dwar kif għandhom jiġu implimentati strateġiji ta’ trażmissjoni ta’ data kompatibbli miegħu.
Artikolu 2
Format tad-Data
L-Istati Membri għandhom jużaw il-format tad-data “Gesmes”, skond l-istandards ta’ skambju speċifikati mill-Kummissjoni (l-Eurostat). Il-Kummissjoni (l-Eurostat) għandha tagħmel disponibbli d-dokumentazzjoni ddettaljata li għandha x’taqsam ma’ dawn l-istandards u għandha tipprovdi linji ta’ gwida dwar kif għandhom jiġu implimentati dawn l-istandards skond ir-rekwiżiti ta’ dan ir-Regolament.
Mhu se jintuża l-ebda format proprjetarju ta’ data.
Artikolu 3
Speċifikazzjonijiet tekniċi tal-format tad-data
L-ispeċifikazzjonijiet tekniċi ta’ l-istruttura tad-data għandhom ikunu kif stabbilit fl-Anness għal dan ir-Regolament.
Artikolu 4
Id-dħul fis-seħħ
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-18 ta’ April 2006.